**Când luminile lumii se sting**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când luminile lumii se sting

Noi aprindem făclii în cetate

Din iubiri înghețate de frig

Și idei condamnate la moarte

Aș fi vrut să trăim ca-n trecut

Ca plebeii cetății eterne

Dar cabale conspiră tăcut

Să ne prindă-n comploturi moderne

Te mai am, te mai vreau, cum să nu?

Dar minunile iernii sunt stinse

Și le vezi uneori numai tu

Prin orașe cu ziduri învinse

Pe pământ suntem niște străini

Ne desparte stihia ce vine

Când aprind împărați bizantini

Candelabrele lumii creștine

Te mai vreau, te mai pot, te mai sun

Dar ne pasc uneltiri mondiale

Reaprindem iubiri de Crăciun

Și luceferi pe bolți ancestrale

Care eu, care tu , care noi

Ar veghea o iubire-n ruină?

Am rămas pe pământ doi strigoi

Cu vocație nepalatină

Mă mai ierți, mă înșeli, te mai iert,

Peste oameni se trage cortina

Și-așteptăm într-un secol incert

Un profet să ne-aducă lumina

Te iubesc, te doresc, cum să nu?

Avem aripi întrepătrunse

Și-am rămas pe pământ eu și tu

Să privim aurorele- apuse

Iar eu vin dintr-un secol răpus

Când pe cer anul nou mai răsare

Și-ți colind dinspre polul opus

Semănând prin zăpezi felinare

Am rămas pe pământ eu și tu

Să salvăm o iubire-n derivă

Între poate și da este nu

Și-un adio de expectativă

Iar lumea dacă nu ne mai vrea

Dacă secolul nu ne mai poate

Te invit să renaştem cumva

Zămisliţi pe planeta lui Marte